**Pasientinformasjon om abort**

**Abortloven**Loven gir kvinnen rett til selv å ta avgjørelsen om abort når inngrepet skjer før utgangen av tolvte uke. Etter tolvte uke må det sendes søknad til en nemnd. Avslag i nemnd blir automatisk anket. Alle leger har plikt til å hjelpe en abortsøkende kvinne.

*Svangerskapets lengde regnes i antall uker fra første dag i siste menstruasjon*.

Etter loven har du også rett til rådgiving. Det kan du få av en sykepleier eller lege her ved Sex og Samfunn før du ringer sykehuset eller av sosionom ved sykehuset.

**Abort før 12. uke**De fleste kvinner ringer direkte til sykehuset for å bestille time til abort. Hvis du ønsker hjelp, kan du også henvises av legen. Det er fritt sykehusvalg i Norge, så du kan henvende deg til et annet sykehus enn ditt lokale sykehus.

**Telefonnummer for informasjon om abort og timebestilling i Oslo-området:**

**Ullevål sykehus: 22 11 98 31**

Telefonen er bemannet i tiden kl. 09.00-11.00 og 12.30-14.00 på hverdager.   
  
**AHUS: 67 96 05 40**

Telefonen er bemannet i tiden kl. 09.00-11.00 og 12.00-14.30 på hverdager.  
  
**Bærum sykehus: 67 80 93 15**

Telefonen er bemannet i tiden kl. 8.15-15.30 på hverdager.

Du oppgir dato for første dag i siste menstruasjon, og får i første omgang en time til legeundersøkelse hvor det blir gjort ultralyd for å bestemme hvor langt i svangerskapet du har kommet. Du får så tilbud om medisinsk abort eller kirurgisk abortmetode. Begge abortmetodene utføres poliklinisk, det vil si at du kommer hjem samme dag.

**Medisinsk abort**

Du kan velge mellom medisinsk abort på sykehuset eller medisinsk hjemmeabort (hvis legen på sykehuset tillater dette). Ved hjemmeabort får du med deg pillene hjem og utfører aborten hjemme. Du må ha en voksen person hos deg, og kan ikke være over 9 uker gravid.

Du får 1 tablett du skal svelge på sykehuset. Dette vil stanse den videre utviklingen av svangerskapet og du kan ikke angre på inngrepet etter dette. Deretter møter du igjen 1-3 døgn senere og vil bli innlagt i dagavdelingen. Der vil du få stikkpiller i skjeden. Dette setter i gang sammentrekninger av livmoren og gjør at du aborterer. Vanlig liggetid i avdelingen er 4-6 timer. Sykemelding: 2-3 dager etter behov. Ved hjemmeabort får du med deg hjem tablettene som skal settes i skjeden. Disse setter du dagen etter at du fikk tabletten på sykehuset. Du vil også få med deg smertestillende medisiner.

*Prevensjon:* Du kan begynne med hormonell prevensjon samme dag eller dagen etter aborten. Spiral kan settes inn en uke etter aborten.

**Kirurgisk abort**Samme morgen som inngrepet utføres setter du inn 3 tabletter i skjeden som myker opp livmorhalsen. Disse får du av sykepleier etter legeundersøkelsen. Tablettene kan påvirke fosteret, og du kan ikke angre på inngrepet etter dette.

Du møter fastende om morgenen på sykehuset. Det betyr at du ikke skal ha spist eller drukket, røyket eller brukt snus, de siste 6 timene. Du får narkose som gjør at du sovner. Graviditeten blir fjernet med et vakuumsug. Inngrepet tar ca. 5-10 minutter og etter 2-3 timer kan du dra hjem. Noen få må bli litt lengre på grunn av narkosen. Sykemelding: 2-3 dager etter behov.

*Prevensjon:* Du kan starte med hormonell prevensjon samme kveld eller dagen etter inngrepet. Spiral kan legges inn samtidig med inngrepet.

**Abort etter 12. uke**Dette krever innleggelse i ca. 1 døgn. Du vil få en tablett som du skal ta 1-3 dager før innleggelsen. Tabletten vil stanse utviklingen av svangerskapet. Når du legges inn på sykehuset, får du stikkpiller som du selv setter i skjeden. Deretter får du tabletter som du svelger hver 3. time. De sistnevnte tablettene inneholder et stoff som fremkaller rier og som gjør at du aborterer. I noen tilfeller må det utføres en utskraping i narkose. Sykemelding: 2-3 dager.

*Prevensjon:* Du kan starte med hormonell prevensjon samme kveld eller dagen etter inngrepet. Spiral kan settes inn en uke etter aborten.

**Komplikasjoner**Noen opplever komplikasjoner etter en abort, men de fleste er ufarlige. Det vanligste er vedvarende blødninger og smerter fordi livmoren ikke er helt tømt. Dette behandles enten ved en utskraping som gjøres i narkose, eller med tabletter som får livmoren til å tømme seg.

Det kan også oppstå en bekkeninfeksjon (betennelse i livmor eller eggleder) som må behandles med antibiotika. Ved feber, vedvarende eller svært kraftig blødning eller sterke smerter, de første 20 dagene etter en abort, skal du kontakte lege.

Noen kan få en rift i livmoren, som gror av seg selv, og som ikke gir problemer dersom du blir gravid senere.

Det har ikke vært dødsfall under abort i Norge, etter at selvbestemt abort ble lovlig. Det er tilnærmet ingen risiko for å bli steril etter en abort.

**Etter aborten**Unngå bading (dusjing er ok) og samleie i minimum 2 uker. Du skal også bruke bind eller truseinnlegg i stedet for tampong i minimum 2 uker. For øvrig kan du leve som normalt.

Sex og samfunn har et tilbud om kontroll, samtale og prevensjonsveiledning for alle som har fått utført en abort. Ring oss på dagtid for timeavtale.

**Har du spørsmål? Ring oss på 22 99 39 00 eller chat med oss på www.sexogsamfunn.no**